Patrick Spiteri, Avukat, mixli b’każijiet ta’ frodi li jlaħħqu l-miljuni f’ewro tħalla jmur fir-Renju Unit f’deċiżjoni mogħtija mill-Qorti u dan b’kundizzjoni li kull darba li jħalla Malta jrid iħalli depożitu ta’ €7000. Huwa kien qiegħed jitlob kundizzjonijiet ta’ ħelsien mill-arrest iżjed laxki sabiex imur jaħdem fir-Renju Unit wara li rċieva offerta ta’ xogħol. Ordni mill-Qorti fuq dan il-permess jinkludi wkoll li qabel ma jħalli l-pajjiż huwa jrid jinforma lill-Pulizija u juri l-intinerarju tal-ivvjaġġar, anke meta jirritorna lura Malta. Il-kundizzjonijiet kollha li kellu qabel iridu jibqgħu fis-seħħ minbarra dik li jmur jiffirma fl-Għassa tal-Pulizija, peress li mhux se jkun Malta. Spiteri għandu każijiet pendenti fil-Qrati Maltin wara li lura fl-2014 kien arrestat f’Surrey, l-Ingilterra u estradit lejn pajjiżna sabiex jaffaċċja akkużi ta’ frodi u miżapropjazzjoni. L-Avukat ta’ 55 sena li kien jaħdem fil-liġi tat-taxxi, kien qed jgħix fi propjetà fil-kampanja fl-Ingilterra ta’ madwar erba’ miljun ewro sabiex ma jaffaċċjax l-allegazzonijiet ta’ frodi u miżapropjazzjoni ta’ madwar €7.4 miljun. Aktar minn ġimgħa ilu l-Qorti preseduta mill-Maġistrat Josette Demicoli semgħet kif Spiteri kellu offerta sabiex jagħmel xogħol ibbażat f’Malta għall-kumpanija Ingliża, iżda xogħol li jirrikjedi li jħalli Malta ta’ spiss. Il-Qorti fix-xhieda dwar il-każ kienet semgħet kif minkejja li huwa avukat kompetenti kien qed isibha diffiċli biex jaħdem. Dan il-każ ilu għaddej sew u l-Avukat Spiteri kien għamel diversi talbiet biex ikun jista’ jingħata l-ħelsien mill-arrest. Każ minnhom kien meta minkejja li kien ingħata kundizzjonijiet aktar laxki, fis-17 ta’ Novembru ta’ sentejn ilu, l-ħelsien mill-arrest tiegħu kien ġie rrevokat mill-Qorti Kriminali wara li laqgħet l-appell tal-Avukat Ġenerali. Dan wara li l-Uffiċċju tal-Avukat Ġenerali ikkontesta l-ħelsien mill-arest b’kundizzjonijiet stretti. Min-naħa tagħha l-Qorti, dak inhar ippreseduta mill-Imħallef Edwina Grima qalet li l-akkużat se jinżamm arrestat f’dahru mhux ħelsien mill-arrest, iżda huwa arrest. Spiteri kien talab għall-ħelsien mill-arrest minħabba raġunijiet ta’ saħħa u għax impossibbli għalih li jkollu aċċess għad-dokumenti tax-xogħol. L-avukat Stefano Filletti qed jidher għall-akkużat filwaqt li l-avukat Charles Mercieca qed jidher għall-uffiċċju tal-Avukat Ġenerali.